Fotografska razstava Spodnji rozarij
2026-06-01 - 2026-07-31 | Pristava, Arboretum Volčji Potok, Volčji Potok 3, Radomlje, 1235
V Arboretumu Volčji Potok je na ogled fotografska razstava Spodnji rozarij, posvečena enemu najbolj slikovitih delov parka. Razstava obiskovalce popelje med zgodovinske in sodobne vrtnice Spodnjega rozarija ter skozi fotografske motive razkriva njegovo raznoliko podobo v času cvetenja.
Spodnji rozarij se razprostira med vstopnim kostanjevim drevoredom in otroškim igriščem. Značilne so grede organskih oblik, umeščene med skupine dreves, v katerih prevladujejo višje rastoče vrtnice oziroma rožni grmi. Posebno mesto imajo zgodovinske vrtnice, med njimi tudi damaščanke, znane po svojem značilnem vonju in uporabi za pridobivanje rožnega olja.
Na razstavi so predstavljene fotografije, prispele na foto natečaj Spodnji rozarij Arboretuma 2025, fotografije s fotografske delavnice, izvedene junija 2025, ter dela zaposlenih v Arboretumu Volčji Potok. Razstava je nastala v sodelovanju s Foto kino video klubom Mavrica iz Radomelj, s katerim Arboretum že vrsto let sodeluje pri fotografskih natečajih, delavnicah in razstavah.
Razstava obiskovalcem približa rozarij kot prostor lepote, doživetij in opazovanja narave skozi objektiv fotografije.
Več zanimivosti o vrtnicah v Arboretumu in digitalni rozarij si lahko ogledate na povezavah:

Rozarij
Spodnji rozarij
Digitalni rozarij Arboretuma Volčji Potok

Vabljeni pa tudi na Slovenski dan vrtnic, ki bo v letošnjem letu potekal v popolnoma novi obliki.

Brane Vogrinčič: REZbarije, zgodbe v lesu
2026-06-14 - 2026-08-05
Razstava bo na ogled od 14. 6. do 5. 8. 2026.
Vabimo vas na razstavo rezbarskih del Braneta Vogrinčiča. Avtor se predstavlja z izborom del, nastalih v zadnjih petnajstih letih, v katerih se prepletajo svetovi narave, mitologije in simbolov.
Odprtje razstave bo v nedeljo, 14. 6., ob 18.00. Program bo vključeval uvodni nagovor umetnika ter krajši nastop moške vokalne skupine Fantje Ljubljančani.
V lesu oživlja podobe, ki jih poznamo iz starih zgodb in knjig. Srečali se boste z liki iz krščanske in keltske mitologije. V ta svet se z dletom vrezujejo različne motivike, ki jo v svoji lastni interpretaciji prepletajo v razgibane vizualne pripovedi.
Vogrinčičeva dela niso le upodobitve. So razmišljanje in reinterpretacija simbolov, ki nas spremljajo: o sreči, moči, pohlepu, grehu in sožitju. Prav zaradi globine motivov in reliefne obdelave rezbarije ob igri svetlobe mečejo sence in zgodbo povedo še enkrat – drugače.
Rezbarije so ustvarjene v lipovini, lesu gorskega javorja in hrasta, po obdelavi z dleti pa ročno premazane z naravnimi olji – lanenim, tungovim, orehovim, konopljinim in tikovim – ki poudarijo teksturo in toplino materiala.
Vljudno vabljeni, da si vzamete čas in prisluhnete pripovedim, skritim v lesu.
